b"\n_START_ARTICLE_\nMiquel Ferrer Sanxis\n_START_SECTION_\nBiografia\n_START_PARAGRAPH_\nEstudi\xc3\xa0 comer\xc3\xa7 a Barcelona, i en comen\xc3\xa7ar a treballar, s'afili\xc3\xa0 al Centre Autonomista de Dependents del Comer\xc3\xa7 i de la Ind\xc3\xbastria (CADCI). El 1922 particip\xc3\xa0 en la fundaci\xc3\xb3 de les Joventuts d'Acci\xc3\xb3 Catalana, i s'integr\xc3\xa0 en Estat Catal\xc3\xa0, del que fou membre del seu Directori. M\xc3\xa9s tard s'un\xc3\xad a la Societat d'Estudis Militars (SEM), on hi contactaria per primer cop amb Josep Maria Batista i Roca. El maig de 1925 particip\xc3\xa0 en el complot de Garraf planejat per Bandera Negra per acabar amb el rei Alfons XIII d'Espanya. Fou declarat culpable i va ser empresonat a Alacant el 1926. El 1930 fou alliberat, i les seves idees comunistes el portaren a afiliar-se al Bloc Obrer i Camperol (BOC), del que fou membre del comit\xc3\xa8 executiu i un dels m\xc3\xa0xims exponents de l'ala catalanista i col\xc2\xb7laborador als diaris L'Hora, La Batalla, Front i Treball. El 1936 segu\xc3\xad el corrent minoritari del BOC que no s'un\xc3\xad al Partit Obrer d'Unificaci\xc3\xb3 Marxista (POUM), sin\xc3\xb3 al Partit Socialista Unificat de Catalunya (PSUC) i a la Uni\xc3\xb3 General de Treballadors (UGT). _NEWLINE_Fou secretari general de la UGT del Principat des del 1937 fins a la fi de la Guerra Civil espanyola, cosa que l'oblig\xc3\xa0 a exiliar-se a Fran\xc3\xa7a. Poc despr\xc3\xa9s fou expulsat del PSUC, i marx\xc3\xa0 a M\xc3\xa8xic (1939), on particip\xc3\xa0 en la fundaci\xc3\xb3 del Partit Socialista Catal\xc3\xa0 (PSC). Alhora particip\xc3\xa0 en les inst\xc3\xa0ncies unit\xc3\xa0ries del catalanisme de l'exterior, i aix\xc3\xad fou secretari de la Confederaci\xc3\xb3 d'Organitzacions Catalanes d'Am\xc3\xa8rica, i particip\xc3\xa0 en el Consell Nacional de Catalunya (oficial, amb seu a Londres, 1948) i en el Consell Nacional Catal\xc3\xa0 (CNC) que fund\xc3\xa0 Josep Maria Batista i Roca, i del que fou secretari per Am\xc3\xa8rica. Tamb\xc3\xa9 fou actiu en el camp cultural, tant catal\xc3\xa0 com americ\xc3\xa0, i aix\xc3\xad promogu\xc3\xa9 la Revista dels Catalans d'Am\xc3\xa8rica, fou secretari del Club del Llibre Catal\xc3\xa0 (1944-60), i fundador de la Compa\xc3\xb1\xc3\xada General Editora i de l'Instituto Panamericano de Documentaci\xc3\xb3n. El 1965 retorn\xc3\xa0 a Barcelona._NEWLINE_El seu fons personal est\xc3\xa0 dipositat al CRAI Biblioteca del Pavell\xc3\xb3 de la Rep\xc3\xbablica. Consta de correspond\xc3\xa8ncia rebuda o/i escrita per Miquel Ferrer, documents diversos relacionats amb activitats culturals, amb les seves mem\xc3\xb2ries, escrits incomplets, escrits d'altres, sobre diferents personalitats, hist\xc3\xb2ria d'Am\xc3\xa8rica, la llengua i la q\xc3\xbcesti\xc3\xb3 nacional, documents del Consell Nacional Catal\xc3\xa0 i sobre la comunitat catalana a l'exili."